Narva Kutseõppekeskus alustas käesolevast nädalast uute õpilaste avalduste vastuvõttu sügisel alustavatesse õppegruppidesse. Septembrist saab õpinguid alustada kuni 756 uut õpilast. Põhiharidusega õpilasi võetakse vastu 7 erialale. Teist aastat võetakse uusi õpilasi vastu eestikeelsesse multimeedia õppesse.    Keskharidusega õpilasi võetakse vastu 18 erialale. Uue õppeaasta uued erialad on kondiiter ja  puhastusteenindus.    Õppetöö kestus on olenevalt erialast 5 kuust kuni 3,5 aastani.    "Euroopa Liidu struktuurifondide toel renoveeritud taristu, modernsed õppeklassid ja laboratooriumid ning teotahteline õpetajaskond on võtmetegurid, mis peaksid tekitama õppurites suurenenud huvi õpingute jätkamiseks Narva Kutseõppekeskuses," ütles Narva Kutseõppekeskuse direktor Margus Ojaots.    Narva Kutseõppekeskuses on aktiivne õpilasomavalitsus, mitmekesine huvi- ja sporditegevus. Teistest  piirkondadest õpilastel on võimalus elada ühiselamus. Kutsekvalifikatsioonieksami sooritamise eest maksab Narva KÕK. Hea õppeedukuse korral võib õppija taotleda igakuist rahalist toetust.